Ju Jesús ajunich ju anuch istꞌaꞌisraelitanin ju ixtalhilacaꞌantach ju yuchi:
―Pus ju uxijnan ni va tachi alacꞌaꞌitꞌit ju quinchivinti pus slivasalh ni quiꞌamamakaꞌunti aꞌunaꞌitꞌit.
Chai amispꞌayaꞌitꞌitch ju istavasalanti.
Chai acsni amispꞌayaꞌitꞌit ju istavasalanti pus amaxtꞌucꞌanaꞌitꞌit ju mimpuxalapanacniꞌan.
Ju acsni taꞌakꞌalhtayanalhch ju aliꞌin lapanacni:
―Ju quijnan makꞌaniya ixꞌapapanatnich Abraham icjuntau.
Chai jantu tavanan ju va xalapanacni quintanavitan xamatiꞌ.
Tajuch ni va naꞌunch ju uxintꞌi ni acmaxtucanau ju quimpuxalapanacni quincꞌan.
Ju Jesús akꞌalhtailh:
―Slivasalh ju iclajunau.
Tachi chun ju tanavi alactuꞌunti pus yuchi ju ixꞌucxtinꞌan tanavita ju alactuꞌunti.
Ju va xalapanac jantu lai tsucukꞌalhi ju laꞌixchakaꞌ ju tam ixꞌucxtin.
Para ju aktsꞌiya istsꞌalh ju amachakaꞌ catsucukꞌalhiyaꞌ anch.
Pus ju quitꞌin ju istsꞌalh Dios icjunita ni aclamaxtuyau ju lamimpuxalapanacniꞌan pus slivasalhch jantu va xalapanacni aꞌunaꞌitꞌit.
Iccꞌatsai ni isꞌaskꞌatꞌan ju makꞌaniya Abraham untꞌatꞌit.
Para ni va quilamakniputumpalau ni jantu lacꞌaꞌipꞌutꞌunatꞌit ju quinchivinti ju iclajuntau.
Ju quitꞌin yuchi ju icnajun ju iclaktsꞌintach laꞌixmacni ju quimpai.
Tachi ju uxijnan ni naviyatꞌitch ju kꞌasmatꞌatꞌit laꞌixmacni ju mimpaiꞌan.
Chai ju lapanacni taꞌakꞌalhtayanalh.
Tajunich:
―Pus ju makꞌaniya quimpai quincꞌan yuchi ju Abraham.
Chai ajunich ju Jesús:
―Ni vasalh ixꞌapapanatnich caꞌixꞌuntꞌit ju Abraham ju makꞌanch ixtꞌajun pus ixnavitꞌit tachi ju navilh ju Abraham.
Para ju chavai ni va quilamakniputumpalau.
Ju quitꞌin ni va iclajumpalau ju stavasalanti ju ickꞌasmatꞌach laꞌixmacni ju quimpai Dios.
Ju Abraham jantu chunch ixnavi.
Ju uxijnan va ixlhichꞌalhcat ju mimpaiꞌan ju naviyatꞌit.
Pus tajunich:
―Jantu akchunan icjuntau.
Va pumatam ju quimpai quincꞌan.
Yuchi ju Dios.
Pus ju Jesús ajunich:
―Ni mimpaiꞌan cava ju Dios ca xaquilamapainiu ju quitꞌin ni laꞌixmacni Dios ju icminta ju ani.
Chai mas icminta ju ani jantu va laquiꞌakstu ju icminta.
Isꞌakstu ju Dios ju xaquimacaminchokoi.
Tajuch ni jantu lai machꞌakxayatꞌit ju tuchi iclajunau.
Ca ixlhiyuchi ni jantu quilakꞌasmatniputunau ju tuchi iclajunau.
Ju mimpaiꞌan ju uxijnan yuchi ju lhacaticuru.
Chai va ixkꞌachat yuchi ju navipꞌutꞌunatꞌit.
Ju yuchi amakniniꞌ junita tus laꞌixputaiꞌulacan ju lacamunutpaꞌ.
Jantu tavanan najunta ju stavasalanti ni lana jantu mispai tuchi ixtalakxtuch ju stavasalanti.
Acsni najun ju taꞌaklhtamat va najun tuchi alin ju laꞌixꞌalhunut ni va taꞌaklhtaman junita.
Chai xapai ju taꞌaklhtamat junita.
Yuchi jantu quilalhilacaꞌiniyau ju quitꞌin ni icnajun ju istavasalanti.
Tis chavaich ju milhiꞌuxijnan ju lai aquiꞌulanilh ju quintalakꞌalhin.
Ni icnajun ju stavasalanti pus tajuch ni jantu quilalacaꞌiniyau ju uxijnan.
Ju isꞌaskꞌatꞌa Dios kꞌasmatni ju ixchivinti.
Ju uxijnan jantu kꞌasmatpꞌutꞌunatꞌit ni jantu isꞌaskꞌatꞌan Dios untꞌatꞌit.
Ju acsnich ju istꞌaꞌisraelitanin taꞌakꞌalhtayanalh.
Tajuni ju Jesús:
―Ja jantu cꞌuꞌu slivasalh tachi ju iclajunau ni va amachakaꞌat Samaria chai va pꞌacxantꞌa ju lhacaticuru.
Chai akꞌalhtayanalh ju Jesús.
Ajuni ju lapanacni:
―Ju quitꞌin jantu icpacxanta ju lhacaticuru.
Alai va iclajumputunau ni yuchi ju xakꞌai ju quimpai Dios.
Chai ju uxijnan jantu tuꞌuꞌ quilalhiulayau.
Jantu va quiꞌakstu ju iclacasqꞌuin ni catanaulh ju lapanacni ni icxakꞌai.
Alin tichi chavaich ju lacasqꞌuin ni catanaulh ju lapanacni ni icxakꞌai.
Chai yuchi ju alaktsꞌintanunuꞌ.
Slivasalh ju iclajunau.
Ju camuctaxtuyaꞌ ju quinchivinti jantu catini.
Ju acsnich ju istꞌaꞌisraelitanin tajunich:
―Ju chavai iccꞌatsayauch ni va pꞌacxantꞌa ju lhacaticuru.
Ju Abraham ni nipa.
Chai ju lapanacni ju ixtanajun ju ixchivinti Dios vachuꞌ tani.
Chai ju uxintꞌi ni va nompꞌalai ni jantu catini ju camuctaxtuyaꞌ ju minchivinti.
Ju uxintꞌi ja palai xakꞌaiꞌat.
Ja palai jantu ju makꞌaniya quimpai quincꞌan Abraham.
Ju yuchi ni nipa.
Chai vachuꞌ tanita ju lapanacni ju ixtanajunch ixchivinti Dios.
Pus ju uxintꞌi tis chavaichꞌat navichꞌokꞌocꞌan miꞌakstu.
Chai akꞌalhtayanalh ju Jesús.
Ajunich ju lapanacni:
―Ni va quiꞌakstu cava ju iclacasqꞌuin ni catanaulh ju lapanacni ni icxakꞌai pus jantu catilhitapalalh mas chunch catanaulh.
Yuchi ju quimpai ju najun ni icxakꞌai.
Chai ju uxijnan ni va nompꞌalatꞌit ni yuchi ju miDiosꞌan.
Ju uxijnan jantu mispꞌayatꞌit ju yuchi.
Para ju quitꞌin icmispai ju yuchi.
Ni acnaulh ni jantu icmispai ju yuchi pus vachuꞌ va ixnonaꞌ taꞌaklhtamat acva tachi ju uxijnan.
Para ju quitꞌin icmispai ju yuchi.
Chai icmuctaxtuich tuchi najuntach ju yuchi.
Ju makꞌaniya mimpaiꞌan Abraham lhikꞌachalh ni ixlacaꞌita ni calaktsꞌinaꞌ ni acminaꞌ.
Chai laktsꞌilh.
Chai lhikꞌachalh.
Pus ju acsnich ju istꞌaꞌisraelitanin tajunich:
―Ju uxintꞌi jantucaꞌ pꞌacxantꞌa cincuenta cꞌata.
Tꞌas laich lhinaꞌun ni laktsꞌinch ju Abraham.
Ajunich chavai ju lapanacni ju Jesús:
―Slivasalh ju iclajunau.
Acsni tucaꞌ istsucui ju Abraham xactꞌajunch.
Chai tasaclich chavai ju chiux ju ixtaputꞌalhputunch.
Para ju Jesús lana apakꞌosnulh ju lapanacni chai taxtulh ju laꞌixpujitatꞌan ju istꞌaꞌisraelitanin.
Laꞌixlacaitat ixtalhavat lapanacni ju putapasatilalh acsni tavanan alh.